Shiga
Miwa nhtang dat ai hpyen yen ni hpe Karuna kawn n-gu garum
- Post 13 September 2012
- Last Updated on 13 September 2012
- By KNG
- Hits: 315
KIA dap ba 3 ginra hta KIA hte Myen asuya hpyen hpung ni a lapran majan laja lana byin nga ai raitim, Hkatawlik Karuna garum ningtum hpung kawn KIO tsin-yam dabang Lana Zup Ja de n-gu buri 700 hte kaga malu masha ni garum jaw wa sai lam chye lu ai.
Ndai garum ntum gaw hpyen yen (IDP) ni a shata mi a matu n-gu, sau, sap pya hte gumhpraw ni hpe garum jaw mat ai re lam, dabang lithkam sarama Ji Mai tsun ai.
“Mana de hkying 5 daram kaw du wa ai re, bat hpang lahkawng ya shani kaw mung, n-gu buri 100 jan htaw da ai mawdaw 3 hte re. Mawdaw langai naw ra ai da, yawng n-gu buri 700 jan na re nga tsun ai,” nga nna, Sarama Ji Mai tsun ai.
Garum lu da ai malu masha, rai ni hpe, September 14 ya shani kawn garan jaw hpang wa na re hte, hpan shani hkan gaw, Bum Sit Pa hpyen yen dabang hte kaga dabang hkan mung garum jaw mat na re lam chye lu ai.
Manmaw kaw daju ai Karuna hpung magam gun ni gaw, September 12 ya shani hpyen yen dabang ni de mawdaw hte sa taw ai shaloi, KIA Dapba 3 ginra Sinlum hte Byeng Wai lapran Pang Shan kaw majan byin taw ai majaw, shimlam a matu grai tsang kau ra ai lam, dai wuhpung a lithkam sara Naw Din mung tsun ai.
“Mani na zawn shanhte sa taw ai lam lapran kaw, shanhte a shawng kaw na, bawm kapaw wa ai mabyin ni byin wa ai lam ni nga ai majaw, shimlam a matu gaw hkrit ra ai re,” nga shai tsun ai.
Miwa mungdan Nongdao ninghtawn kaw shanu nga ai, hpyen yen dabang 6 hpe Miwa asuya seng ang ai ni kawn, bai gau ai majaw, Mungdan kata Lana Zup Ja dabang de htawt sit wa ai, hpyen yen ni hpe, Karuna hpung kawn garum ai gaw, ndai lang hte rai yang lahkawng lang rai sai lam chye lu ai.
Lai wa sai praw 8 ya shani hta mung, Wunpawng Ninghtoi (WPN) kawn, Shakau, Majap, Yang yi, Shapre, Jum hte num ni a matu arung arai ni hpe shata mi na matu garum jaw wa sai re lam, Lana Zup Ja dabang lithkam ni kawn tsun ai.
Lana Zup Ja hpyen yen dabang kaw nga ai hpyen yen ni gaw, mare 70 kaw na hprawng yen shanu wa ai ni rai nna, ya ten dinghku masha 602, yawng pawng 2,699 nga ai lam dabang lithkam, Saranum Ji Ra kawn tsun ai.
Miwa asuya seng ang ai ni kawn, Nongdao ninghtawn kaw na hpyenyen ni hpe ya ten majan zim mat sai majaw, tinang a buga de bai wa na matu, tsun nna, gau wa sai hte, mungdaw mungdan kata kaw gaw, majan matut manoi byin nga ai rai nna, hpyen yen ni a matu, hpaji lam, malu masha hte ra mara ni hpe, n’nan kaw na bai galaw ya ra ai rai nga ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn